Kynntu þér málið - það margborgar sig ! Staðan í kjarasamningsviðræðunum hefur því miður ekki breyst mikið undanfarnar vikur . Við hefðum gjarnan viljað koma með góðar fréttir nú fyrir hátíðirnar en við erum því miður enn ekki komin á þann stað . Við höfum samt verið að hitta alla okkar stóru viðsemjendur mjög reglulega þ.e. ríki , borg , Samband ísl. sveitarfélaga , Isavia , Fríhöfnina og Orkuveituna svo eitthvað sé nefnt . Það sem hefur tekið hvað lengstan tíma í viðræðunum eru stóru kjarnamálin sem við erum að berjast fyrir á vettvangi BSRB . Það er stytting vinnuvikunnar , launaskriðstryggingin og jöfnun launa milli markaða . Það er verið að vinna í öllum málunum og við höfum þegar náð samkomulagi um styttingu vinnuvikunnar fyrir dagvinnufólk eins og fram hefur komið . Það er þó háð því að við náum fram öðrum málum . Við erum nú að berjast fyrir því að ná fram styttingu fyrir vaktavinnufólkið því við munum sannarlega ekki skilja það eftir . Það hversu langan tíma viðræðurnar hafa tekið og hversu áhugalausir viðsemjendur eru hefur valdið okkur miklum vonbrigðum . Hvað varðar launaliðinn og aðra þætti þá hafa þeir einnig verið uppi á borðinu í viðræðunum , en eins og áður sagði þá er stíflan í stóru málunum . „ Þessi staða veldur okkur miklum vonbrigðum “ segir Árni Stefán formaður , „ það er alveg ljóst að ef við erum enn í sömu stöðu á nýju ári þá munum við ráðfæra okkur við félagsfólk okkar til að ákveða hvaða aðgerða við munum grípa til og þrýsta þannig á að niðurstöður fáist . Við erum ekkert hrædd við það . “